Lolly Jackson-moord: Louca bly in tronk | Maroela Media
George Louca op 21 April 2015 in die hof Foto: Narissa Subramoney, eNCA
Regter Geraldine Borchers het Woensdag in die Suid-Gauteng hooggeregshof, wat in Palm Ridge gesit het, Louca se aansoek vir vrylating van die hand gewys. Die departement van korrektiewe dienste het Maandag 'n hofaansoek gebring in terme van artikel 49 van die Wet op Korrektiewe Dienste, wat voorsiening maak vir verhoorafwagtende gevangenes wat terminaal siek is, om vir mediese sorg vrygelaat te word.
Louca se regspan het aan die hof gesê dat hy in die finale stadium van longkanker is en dat 'n dokter vergroeisels in sy keel gekry het, wat beteken dat hy waarskynlik mettertyd aan verstikking sal sterf. Louca het versoek om na sy familie in Ciprus te gaan en het beloof dat hy in September terug sal wees vir sy verhoor.
Borchers het egter sy versoek geweier. "Enige bevel wat ek maak vir sy vrylating sal die staat permanent verhoed om hom te vervolg." Sy het nie geglo dat Louca werklik na Suid-Afrika sal terugkeer nie, omdat hy reeds oor die grens na Mosambiek geglip het ná Jackson se moord en gesê het dat hy eers sy geheime adres in Ciprus sal bekendmaak sodra hy weet dat hy veilig is.